18
Ikú aAbsalom
1 Te, uDawuda ɓut oshozha va̱ ka̱ yà nzəng ká̱ na, kang a kap oza̱ idongkong iro ká̱ onəm ìkalong, kang iro ká̱ onəm ìgba̱l. Nna chit te, uza̱ kyep onəm oga mpyal ka̱ apal nza̱ ìdongkong nggo. 2 UDawuda kap oshozha wò idongkong pa̱ ishatɗing. Uza̱ nak ìdongkong iro ka̱ avəng aJowap, ìdongkong ìpəpar ka̱ avəng aAbishayi ugənang aJowap uya aZeruya ununggwan, kang ìdongkong ishishat te, uza̱ nak ka̱ avəng aItayi unəm oGiti. Te, uponzhi là ôshozha wò pa̱, &lt;&lt;Mmami ka̱ ishi mi, mi ga ìkum ta̱ nzəng ká̱ wó.&gt;&gt;
3 Ǹnyi te, oshozhashozha na ama̱n pa̱, &lt;&lt;Pa ka̱t, ɓu ya ká̱ ngga nzəng ká̱ yi ka̱t. Ka̱kul a yà pa̱ i wong ichəng te, i ɗak onəm aAbsalom kà̱ yi ka̱t. Ka̱t te, a yà pa̱ oza̱ a gba̱ng onəm yi nkap ka̱ ishimshe nggo te, i ɗak oza̱ ka̱t. Oza̱ ɗom mmaɓu na ka̱kul u ji onəm yi ikalong pa̱ igba̱pchi ji. I kakap pa̱ u təm ka̱ ashe ìtong va̱ ta̱, na u re ǹre á yi ká̱ nka̱mshi.&gt;&gt;
4 Te uponzhi là ôza̱ pa̱, &lt;&lt;Iya̱m va̱ o ya má ká̱ wó pa̱ kap te, mi nəm nna.&gt;&gt;
Te uponzhi sat ka̱ ngba̱k anung asa̱l ìtong va̱ ta ka̱ awalang va̱ nkpaktak oshozhashozha ka̱ nwatar ka̱ atak oga idongkong ìgbal-ìgba̱l, ká̱ ìkalong-ìkalong. 5 Te, uponzhi là ûJowap ká̱ uAbishayi, ká̱ uItayi pa̱, &lt;&lt;Ka̱kul mi te, o nəm dakdak ká̱ uyenza̱m va̱ ta uAbsalom á.&gt;&gt; Kang nkpaktak oshozha fe uponzhi fe ka̱ nlà nnap ta ka̱ apal aAbsalom û nza̱ unəm ga mpyal oza̱ nggo.
6 Te oshozha aDawuda fa ga ashe agbagba na o lung ìkum ká̱ oshozha oga aIsa̱rila, kang oza̱ lung ìkum va̱ ta ka̱ ashe ikun iga aEfrayim. 7 Te, oshozha aDawuda ri oshozha oIsa̱rila ká̱ ìkum. Kang mmá gba̱ng onəm pa̱ makmak ká̱ nda ata. Ìyəl onəm va̱ mmá gba̱ng ká̱ nda va̱ ta te, ìkalong ìsəm pa̱ ìparəm (20,000). 8 Ìkum va̱ ta wong nyanggal ka̱ ashe mbin pa̱ kap, kang onəm va̱ nzam ri te, oza̱ yəl ji onəm va̱ ji mmá gba̱ng ká̱ ndokchi.
9 Nná mmá ka̱ ashe nlung ìkum va̱ ta te, uAbsalom wong gwang ká̱ oshozha aDawuda. UAbsalom ɗak pa̱ ô chə́r ka̱ apal alabitiri wò te, uza̱ tar ka̱ kum ìkun ro mi wór pa̱ aOak, te ishishi tar gəra̱m ka̱ agong ìkun va̱ ta. Alabitiri ǹnyi te, a chər watar ga iya̱m wò re na uza̱ i zere ka̱ ta. 10 Unəm ro ka̱ ashe onəm aDawuda ya iya̱m va̱ ya uAbsalom, te uza̱ ga là ûJowap pa̱, &lt;&lt;N ya uAbsalom uwa ka̱ nzere ka̱ apal ìkun aOak ka̱ cho.&gt;&gt;
11 Te uJowap là ûnəm va̱ ɓa là nnap ata á na pa̱, &lt;&lt;Iza̱ á? U ya na á? Iza̱ nak kang ula̱p na, ugba̱l ka̱ ata ka̱t ya? Ká̱ n na imwa aɓu ká̱ aazurfa pa̱ gba̱pchi, ká̱ iya̱m ga nkpan afu ônəm oga nnəm igwan.&gt;&gt; 12 Ǹnyi te, unəm va̱ ta là ûJowap pa̱, &lt;&lt;A yà pa̱ mmá na aazurfa á mi ìkalong pa̱ izəng ka̱ awo te, mi yà ká̱ ngba̱l uya aponzhi ka̱t. Ka̱kul kà̱ achwang yi, i fe uponzhi fe ka̱ nlà â ɓu, ká̱ uAbishayi, ká̱ Itayi pa̱, &lt;O nak ishi nak á mi ká̱ uyenza̱m va̱ ta uAbsalom, kang o gba̱l na ka̱t.&gt; 13 Ka̱ yà pa̱ n pyen nnap va̱ ta kang n gba̱l na te, uponzhi ka̱ wong ka̱ fe, te ká̱ u chə́r ká̱ u gba̱ng ka̱ mi. Ǹnyi te, iya̱m ro ya ibwambwàm ka̱ atak aponzhi ka̱t.&gt;&gt;
14 Te, uJowap là a na pa̱, &lt;&lt;Mi yà ká̱ nvyap awalang mi nta̱l ká̱ ɓu ká̱ ta̱ ka̱t.&gt;&gt; Te uza̱ wur aɓár pa̱ shatɗing ká̱ awo kang a ga atak aAbsalom, ya uwa ka̱ yà ka̱ nzere ká̱ irirì ka̱ apal ikun aOak, kang a kyep na ká̱ oga aɓár pa̱ shatɗing va̱ ta ka̱ ìkwoksok. 15 Te, ovan nza̱m pa̱ ogba̱pchi oga nwur iya̱m ɓang uJowap gang uAbsalom kang oza̱ nəm na gba̱l. 16 Te uJowap ɓur agbəshi ka̱kul nɗa̱t ìkum, kang oshozhashozha re nwa nva̱ng oshozha oIsa̱rila. 17 Oza̱ yar akúm aAbsalom oza̱ mandar ka̱ ashe ache agbá̱nggbà̱ng ro ka̱ ashe nzam, kang oza̱ wur ipang ɓəp a na ká̱ ishi. Ǹnyi te, nkpaktak oshozha oIsa̱rila chəng ga oga nzhi oza̱.
18 Ka̱ awalang va̱ uAbsalom wa ka̱ yà ká̱ irirì te, uza̱ ka̱ pak ìpang iro ka̱kul nrəng ká̱ ishi wò ka̱ ashe aba̱nda̱m aponzhi. Uza̱ nəm pa, ka̱kul uza̱ rəng nnap pa̱, &lt;&lt;N yà ká̱ uyen ununggwan uro va̱ i yar aɗin mi ka̱t.&gt;&gt; Uza̱ sok aɗin wò îpang va̱ uza̱ me ta. Nna nak kang na mmá ka̱ nwor ìpang va̱ ta, ìpang aAbsalom ɓa chu nda va̱ ta̱ á.
UDawuda yə́ng ikú aAbsalom
19 Te uAhimaz uya aZadok ununggwan là uJowap pa̱, &lt;&lt;Re n chə́r, n ga, n shet uponzhi pa̱ uYawe ka̱m ishishi chit ka̱ awo okpa ìkukum.&gt;&gt;
20 UJowap na ama̱n a na pa̱, &lt;&lt;O'o, ɓu ga ká̱ nre nda ata̱ ka̱t. Nda aro te, ɓu gəga ká̱ nre, ǹnyi te, ɓu ga ká̱ nre nda ata̱ ka̱t ka̱kul uya aponzhi ununggwan a kú.&gt;&gt;
21 Te uJowap wór unəm uga aKush* ro re na pa̱, &lt;&lt;Ga ɓu là uponzhi iya̱m va̱ u ya á.&gt;&gt; Te unəm uga aKush va̱ ta kuchi ûJowap, kang a wong ga ká̱ nchə́r.
22 Te uAhimaz uya aZadok ununggwan, á là ûJowap ka̱ɗi pa̱, &lt;&lt;Iya̱m va̱ pa̱ kpaktak i ga nyà te, a ɗak mi ka̱t. Re mi na n ga ká̱ nva̱ng a nəm uga aKush.&gt;&gt; Ǹnyi te, uJowap là á na pa̱, &lt;&lt;Ayen mi, iza̱ nak kang ɓu ɗom pa̱ uga yà? Nna u nyinyi pa̱ nre ta̱ te, imwa yà ka̱ ka̱t á.&gt;&gt;
23 UAhimaz là pa̱, &lt;&lt;I yà sang nggo te, n ɗuɗom pa̱ n chə́r n ga ká̱ nna.&gt;&gt; Te uJowap là á na pa̱, &lt;&lt;Chə́r ga ɗak.&gt;&gt; Te uAhimaz yar asa̱l va̱ wòl agbagba aUrdun, kang uza̱ chə́r ga watar unəm oga aKush va̱.
24 UDawuda wa ka̱ yà kà̱ ntəm ka̱ ishimshe oga anung asa̱l pa̱ aparəm aga ìtong va̱ ta te, unəm uga mpángchí atak kyen ɓa ga nkur anung asa̱l ìtong iga akamsəlang va̱ ta. Uza̱ wong ká̱ ishi te, uza̱ ya unəm chit ka̱ nchə́r i ɓa atak oza̱ ká̱ nkukwa. 25 Uza̱ ləp a chu là uponzhi. Te uponzhi là pa̱ &lt;&lt;A yà pa̱ uza̱ ká̱ nkukwa wo te, ya uza̱ ka̱ ǹre nnəna̱n.&gt;&gt; Unəm va̱ ta ɓa datkulung na chwat. 26 Unəm uga mpángchí atak va̱ ta ya unəm ukak chit ka̱ɗi ka̱ nchə́r i ɓa te, uza̱ là unəm ga ndər anung asa̱l ìtong va̱ ta pa̱ &lt;&lt;Dər, unəm uro wa ichə́r i ɓa cho.&gt;&gt;
Te uponzhi là pa̱, &lt;&lt;Uza̱ ka̱ mɓa ká̱ nre nnəna̱n na kpa.&gt;&gt;
27 Unəm uga mpángchi atak va̱ ta là pa̱, &lt;&lt;A nəm á mi na unəm uga nggəshi va̱ ta ka̱ chə́r wa aAhimaz uya aZadok ununggwan.&gt;&gt;
Te Uponzhi là pa̱, &lt;&lt;Uza̱ unəm ukin, uza̱ ka̱ mɓa ká̱ ǹre nəna̱n.&gt;&gt;
28 Te uAhimaz ləp a chu ûponzhi pa̱, &lt;&lt;Ndaktak yà ka̱t.&gt;&gt; Uza̱ kuchi ìwuwu vang asa̱l vəng ka̱ mpyal aponzhi, uza̱ là pa̱, &lt;&lt;Ashep təm aji aYawe Inan ɓu chit, va̱ na onəm va̱ fa iya̱mkak ká̱ ɓu ka̱ ashe awo ɓu anəm uga nzhi mi uponzhi.&gt;&gt;
29 UPonzhi ɓəp pa̱, &lt;&lt;UAbsalom uyenza̱m va̱ uwa yà ukángkáng ɗò?&gt;&gt;
Te uAhimaz na ama̱n pa̱ &lt;&lt;Ka̱ awalang va̱ uJowap ka̱ nre mi te, n ya atak nyanggal. Ǹnyi te, n nyi iya̱m va̱ fa ka̱t.&gt;&gt;
30 UPonzhi là á na pa̱, &lt;&lt;Sat ka̱ ngba̱k na u lok.&gt;&gt; Te uza̱ le ta̱l ka̱ ngba̱k va̱ pa̱ kwak.
31 Te unəm oga aKush ɓa kang à là pa̱, &lt;&lt;Anəm uga nzhi mi, uponzhi, fe nnap-nlà nchángchàng. Ká̱ nda ta̱ te uYawe na igwan a ɓu chit ka̱ apal nkpaktak onəm va̱ fa iya̱mkak ká̱ ɓu.&gt;&gt;
32 Te uponzhi ɓəp na ka̱ɗi pa̱, &lt;&lt;UAbsalom uyenza̱m va̱ uwa yà ukángkáng ɗò?&gt;&gt;
Unəm oga aKush na ama̱n pa̱ &lt;&lt;Re okpa ìkum anəm uga nzhi mi uponzhi, ká̱ nkpaktak onəm va yar inga ka̱ apal ɓu a yà wa ayenza̱m va̱ ta.&gt;&gt;
33 Ichəgwak ləp uponzhi, te uza̱ kyen ɓa ga nzhi ngga apal ngga anung asa̱l ìtong va̱ ta, uza̱ kà̱ nyə́ng i là pa̱, &lt;&lt;Áyen mi uAbsalom, áyen mi, áyen mi uAbsalom, kakap mmami na ka̱ nkú, mmaɓu ka̱t. ÁAbsalom, uyen mi, uyen mi.&gt;&gt;
* 18:21 aKush te n na mi wor pa̱ aEtopiya.